**Martin Pospíšil** (\* 19. november 1999, Zvolen) je slovenský hokejový útočník, ktorý nastupuje v tíme Calgary Flames v National Hockey League. Jeho brat Kristián je tiež profesionálny hokejista.

Hráčska kariéra
---------------

Pospíšil začínal so športom v rodnom Zvolene, odkiaľ sa neskôr spoločne s rodinou presťahoval do Rakúska. V roku 2017 sa presunul do zámoria, nové pôsobisko našiel v klube Sioux City Musketeers pôsobiacom v mládežníckej lige USHL. Na tvrdý americký hokejový štýl si Pospíšil privykol takmer okamžite, v prvej sezóne strávil v 49 odohraných zápasoch až 253 minút na trestnej lavici. Dokopy strávil v klube dve sezóny, v ktorých nazbieral až 371 trestných minút. Okrem tvrdých pästí sa ale prezentoval aj produktívnou hrou, v 93 zápasoch zapísal rovných sto bodov. Odmenou za dobré výkony mu bol výber na drafte 2018, kde po ňom vo štvrtom kole siahol kanadský klub Calgary Flames.

Pred štartom hokejovej sezóny 2019/20 podpísal vstupný kontrakt s Calgary Flames. Sezónu strávil v nižšej lige AHL v rezervnom celku Stockton Heat, lenže vo svojej premiérovej sezóne medzi dospelými napokon odohral iba 26 zápasov, pretože v úvode ročníka pri pästnom súboji utrpel otras mozgu, z ktorého sa zotavoval nasledujúce tri mesiace.

Pred štartom sezóny 2020/21 sa vedenie Flames rozhodlo uvoľniť Pospíšila na hosťovanie do Košíc, nakoľko sa fungovanie AHL pozastavilo z dôvodu pandémie Covid-19. Pospíšil stihol v slovenskej extralige odohrať 22 zápasov, v ktorých pozbieral 17 bodov a nič nezostal dlžný ani svojej povesti tvrdého hráča. Na trestnej lavici odsedel 102 minút a bol najtrestanejším hráčom tímu a to aj napriek skutočnosti, že v klube strávil iba necelú polovicu sezóny, pretože sa v priebehu ročníka vrátil do Ameriky, keď sa obnovilo fungovanie AHL.

Medzi rokmi 2021-2023 si prešiel hneď radou zranení, ktoré ho limitovali iba na 67 zápasov. Kvôli niekoľkým otrasom mozgu a zraneniam kolena vo svojej profesionálnej kariére viacej zápasov vynechal ako odohral a istý čas ho sužovali obavy, že mu lekári neodporučia pokračovať v športe.

Napriek vážnym zdravotným problém sa mu v júli 2023 vedenie Calgary Flames rozhodlo ponúknuť predĺženie spolupráce na sezónu 2023/24. Pospíšil začal ročník na farme, ale po šiestich zápasoch si vyslúžil pozvánku do najlepšej hokejovej ligy sveta. Prvý zápas v NHL odohral 3. novembra 2023 proti Seattlu Kraken, v ktorom zaznamenal aj svoj prvý gól a to hneď z prvej strely.

Reprezentácia
-------------

Pospíšil si reprezentačný dres obliekol doposiaľ pri dvoch príležitostiach. V roku 2017 nastúpil za Slovensko na domácich majstrovstvách sveta hráčov do 18 rokov. V štyroch zápasoch nebodoval.

Druhý raz nastúpil s dvojkrížom na hrudi na šampionáte hráčov do 20 rokov, ktoré sa konali v Kanade v roku 2019. V piatich zápasoch zapísal dva body za dve asistencie.

Osobný život
------------

Jeho brat Kristián Pospíšil je rovnako profesionálny hokejista, ktorý reprezentoval Slovensko na dvoch svetových šampionátoch a v roku 2022 bol členom národného tímu, ktorý získal bronzové medaily na olympijských hrách.

Martin Pospíšil sa vyjadril, že z dôvodu mnohopočetných otrasov mozgu sa viac nebude na ľade prezentovať ako bitkár. Jedným dychom ale dodal, že pokiaľ si to zápasové dianie bude vyžadovať, rukavice zhodí.

Referencie
----------

1. ↑   *Obrovská šanca pre Pospíšila. Calgary ho povolalo do NHL* [online]. sportnet.sme.sk, [cit. 2023-11-26]. Dostupné online.
2. ↑   *Martin Pospisil at eliteprospects.com* [online]. www.eliteprospects.com, [cit. 2023-11-26]. Dostupné online. (po anglicky)
3. ↑  ONDRIŠEK, Matej. *Rodičia pre jeho kariéru predali byt. Pospíšil môže byť lídrom dvadsiatky na MS* [online]. Denník N, 2018-12-09, [cit. 2023-11-26]. Dostupné online.
4. ↑   *Martin Pospíšil nikdy neuhne, aj päsťami sa prebil na draft NHL* [online]. Šport.sk, 2018-06-27, [cit. 2023-11-26]. Dostupné online.
5. ↑   *Reset your expectations: Five games does not a season make* [online]. FlamesNation, [cit. 2023-11-26]. Dostupné online. (po anglicky)
6. ↑  OSTMOEN, Drew. *Martin Pospisil has been a great surprise for the Calgary Flames* [online]. The Win Column, 2023-11-19, [cit. 2023-11-26]. Dostupné online. (po anglicky)
7. ↑   *Martin Pospisil loaned to Slovak league* [online]. FlamesNation, [cit. 2023-11-26]. Dostupné online. (po anglicky)
8. ↑  SPORTAK, Randy. *Pospisil's determination has helped him overcome several waves of injuries* [online]. The Hockey News Calgary Flames News, Analysis and More, 2023-11-04, [cit. 2023-11-26]. Dostupné online. (po anglicky)
9. ↑   *Flames Announce Multiple Signings | Calgary Flames* [online]. www.nhl.com, 2023-11-26, [cit. 2023-11-26]. Dostupné online. (po anglicky)
10. ↑   *Prvý pokus, prvý gól. Pospíšil v debute nadchol | NHL.com/sk* [online]. www.nhl.com, 2023-11-26, [cit. 2023-11-26]. Dostupné online.
11. ↑   *Kristian Pospisil at eliteprospects.com* [online]. www.eliteprospects.com, [cit. 2023-11-26]. Dostupné online. (po anglicky)